Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea bagħtet ittra ta' intimazzjoni lir-Renju Unit talli kiser id-dispożizzjonijiet sostantivi tal-Protokoll dwar l-Irlanda u l-Irlanda ta' Fuq, kif ukoll l-obbligu tal-bona fide skont il-Ftehim dwar il-Ħruġ. Dan jimmarka l-bidu ta' proċess formali ta' ksur kontra r-Renju Unit. Din hija t-tieni darba fl-ispazju ta' sitt xhur li l-gvern tar-Renju Unit ikun qiegħed f'sitwazzjoni li tista' tkun ta' ksur tad-dritt internazzjonali. Il-Viċi President Maroš Šefčovič, il-kopresident tal-UE tal-Kumitat Konġunt, qal: “Il-Protokoll dwar l-Irlanda u l-Irlanda ta' Fuq huwa l-uniku mod biex jiġi protett il-Ftehim tal-Ġimgħa l-Kbira (ta' Belfast) u biex jiġu ppreservati l-paċi u l-istabbiltà, filwaqt li tiġi evitata fruntiera fiżika fuq il-gżira tal-Irlanda u tinżamm l-integrità tas-suq uniku tal-UE. L-UE u r-Renju Unit qablu dwar il-Protokoll flimkien. Aħna marbuta wkoll li nimplimentawh flimkien. Id-deċiżjonijiet unilaterali u l-ksur tad-dritt internazzjonali mir-Renju Unit jegħlbu l-istess skop tiegħu u jdgħajfu l-fiduċja bejnietna. Ir-Renju Unit irid jimplimentah b'mod xieraq jekk irridu niksbu l-objettivi tagħna. Huwa għalhekk li llum qed inniedu azzjoni legali. Nittama tassew li permezz tal-ispirtu kollaborattiv, prammatiku u kostruttiv li pprevala fil-ħidma tagħna s'issa fl-implimentazzjoni tal-Ftehim dwar il-Ħruġ, inkunu nistgħu nsolvu din il-kwistjoni fil-Kumitat Konġunt mingħajr rikors għall-arbitraġġ.” Il-Kummissjoni qed tirreaġixxi għal din is-sitwazzjoni b'dawn iż-żewġ modi: Il-Protokoll dwar l-Irlanda u l-Irlanda ta' Fuq, bħala parti integrali tal-Ftehim dwar il-Ħruġ, li kien ġie ratifikat kemm mill-UE kif ukoll mir-Renju Unit, ilu fis-seħħ mill-1 ta' Frar 2020 u għandu effetti legali skont id-dritt internazzjonali. L-għan tal-Protokoll huwa li jinżammu l-paċi u l-istabbiltà, li jiġi protett il-Ftehim tal-Ġimgħa l-Kbira (ta' Belfast), li tiġi evitata l-ħtieġa ta' fruntiera fiżika fuq il-gżira tal-Irlanda u li tinżamm l-integrità tas-suq uniku tal-UE. Sabiex jintlaħqu dawn l-objettivi, il-Protokoll irid jiġi implimentat bis-sħiħ. In-nuqqas tal-gvern tar-Renju Unit li jagħmel dan jipperikola l-kisba ta' dawn l-objettivi. Ir-Renju Unit għandu sa tmiem dan ix-xahar biex jissottometti l-osservazzjonijiet tiegħu għall-ittra ta' intimazzjoni. Wara li teżamina dawn l-osservazzjonijiet, jew jekk ma tkun ġiet sottomessa l-ebda osservazzjoni, il-Kummissjoni tista', jekk ikun xieraq, tiddeċiedi li toħroġ Opinjoni Motivata. Skont l-Artikolu 12(4) tal-Protokoll, il-Qorti tal-Ġustizzja tal-Unjoni Ewropea għandha s-setgħat kollha previsti mit-Trattati, inkluża l-possibbiltà li timponi somma f'daqqa jew pagament ta' penali. It-tieni, jekk ir-Renju Unit jibqa' ma jidħolx f'konsultazzjonijiet fil-Kumitat Konġunt in bona fide, bil-għan li tintlaħaq soluzzjoni maqbula b'mod reċiproku sal-aħħar ta' dan ix-xahar, l-UE tista' tipprovdi avviż bil-miktub biex jinbdew il-konsultazzjonijiet skont l-Artikolu 169 tal-Ftehim dwar il-Ħruġ, bħala l-ewwel pass fil-proċess tal-Mekkaniżmu għas-Soluzzjoni tat-Tilwim stabbilit fit-Titolu III tas-Sitt Parti tal-Ftehim dwar il-Ħruġ. Jekk ma tinstab l-ebda soluzzjoni, l-UE tista' tirreferi t-tilwima għal arbitraġġ vinkolanti. Fl-aħħar mill-aħħar dan jista' jirriżulta wkoll fl-impożizzjoni ta' sanzjonijiet finanzjarji mill-bord tal-arbitraġġ. F'każ ta' nuqqas ta' ħlas jew nuqqas ta' konformità persistenti, l-UE tista' tissospendi l-obbligi tagħha skont il-Ftehim dwar il-Ħruġ (bl-eċċezzjoni tal-parti tal-ftehim dwar id-drittijiet taċ-ċittadini) jew mill-Ftehim ta' Kummerċ u Kooperazzjoni, f'konformità mal-Artikolu INST.24(4), eż. billi timponi tariffi fuq l-importazzjonijiet ta' oġġetti mir-Renju Unit. Fit-3 ta' Marzu 2021, il-Gvern tar-Renju Unit iddikjara l-intenzjoni tiegħu li unilateralment jittardja l-applikazzjoni sħiħa tal-Protokoll dwar l-Irlanda/l-Irlanda ta' Fuq dwar il-moviment ta' oġġetti u annimali domestiċi mill-Gran Brittanja għall-Irlanda ta' Fuq. Dan segwa l-laqgħa tal-Kumitat Konġunt tal-24 ta' Frar 2021, fejn ir-Renju Unit impenja ruħu pubblikament għall-implimentazzjoni xierqa tal-Protokoll, kif ukoll għall-implimentazzjoni tad-deċiżjonijiet kollha meħuda fil-Kumitat Konġunt f'Diċembru 2020. Ir-Renju Unit irrikorra għal din l-azzjoni unilaterali mingħajr ebda diskussjoni jew konsultazzjoni man-naħa tal-UE fil-korpi stabbiliti mill-Ftehim dwar il-Ħruġ. Dan jikkostitwixxi devjazzjoni ċara mill-approċċ kostruttiv li kien ipprevala sa dan il-punt, u b'hekk ġiet imminata kemm il-ħidma tal-Kumitat Konġunt kif ukoll il-fiduċja reċiproka u l-ispirtu ta' kooperazzjoni li kienu nbnew mill-ġdid fix-xhur finali tal-2020, wara l-inċertezza maħluqa mill-Abbozz ta' Liġi dwar is-Suq Intern tar-Renju Unit. L-UE kontinwament impenjat ruħha in bona fide fi ħdan il-Kumitat Konġunt biex issib soluzzjonijiet prammatiċi li jgħinu biex jiġi minimizzat it-tfixkil ikkawżat mill-Brexit u biex tgħin tiffaċilita l-ħajja ta' kuljum tal-komunitajiet fl-Irlanda ta' Fuq. L-UE konsistentement fittxet li ġġib lil dawk kollha kkonċernati fi trajettorja ċara lejn konformità sħiħa mal-Protokoll. Din id-deċiżjoni reċenti għal darb'oħra tqiegħed lir-Renju Unit fit-triq ta' ksur deliberat tal-obbligi legali internazzjonali tiegħu u d-dmir ta' bona fide li għandu jipprevali fl-applikazzjoni tal-ftehimiet internazzjonali skont l-Artikolu 26 tal-Konvenzjoni ta' Vjenna dwar il-Liġi tat-Trattati. Ittra mill-Viċi President Maroš Šefčovič lil David Frost [il-15 ta' Marzu 2021] Dikjarazzjoni mill-Viċi President Maroš Šefčovič wara t-tħabbira mill-gvern tar-Renju Unit rigward il-Protokoll dwar l-Irlanda/l-Irlanda ta' Fuq [it-3 ta' Marzu 2021] Dikjarazzjoni konġunta mill-Viċi President tal-Kummissjoni Ewropea Maroš Šefčovič u mill-Kanċillier tad-Dukat ta' Lancaster Michael Gove [l-24 ta' Frar 2021] Is-sit web tal-Kummissjoni dwar il-Brexit